Komisijos reglamentas (EEB) Nr. 86/93
1993 m. sausio 19 d.
dėl Tarybos reglamento (EEB) Nr. 2077/92, susijusio su tarpšakinėmis organizacijomis ir susitarimais tabako sektoriuje, išsamių taikymo taisyklių
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 2077/92, susijusį su tarpšakinėmis organizacijomis ir susitarimais tabako sektoriuje [1], ypač į jo 12 straipsnį,
kadangi tam, kad tarpšakinė organizacija būtų pakankamai reprezentatyvi regione, kuriame ji vykdo savo veiklą, organizacijos nariai kiekvienoje iš šakų turi apimti ne mažiau kaip trečdalį joje pagaminamos, perdirbamos ar nuperkamos produkcijos kiekio; kadangi, jei organizacija veiklą vykdo keliuose regionuose, siekiant tarp šių regionų užtikrinti pusiausvyrą, ji minėtą reikalavimą turi atitikti juose visuose;
kadangi turi būti pabrėžta, kad tabako prekyba, be tabako prekybininkų verslo, apima ir galutinių naudotojų tiesioginį tabako, surišto į ryšulius, pirkimą;
kadangi informacija, kurią tarpšakinės organizacijos privalo pateikti Komisijai, jei ši yra atsakinga už jų pripažinimą, turėtų būti tiksliai apibrėžta;
kadangi pripažinimo atšaukimas įsigalioja nuo tada, kai organizacija nebetenkina jai keliamų reikalavimų; kadangi vis dėlto turėtų būti įmanoma grįžtamąją galią taikyti tik pateisinančiomis aplinkybėmis;
kadangi turėtų būti pabrėžta, kad būtinas keliuose regionuose veikiančių tarpšakinių organizacijų reprezentatyvumo laipsnis turi atitikti tą, kuris nustatytas regioninėms tarpšakinėms organizacijoms;
kadangi Reglamento (EEB) Nr. 2077/92 9 straipsnio 7 dalyje ar 10 straipsnio 1 dalyje nustatyti mokesčiai, kuriuos turi mokėti tarpšakinėms organizacijoms nepriklausantys asmenys, turi būti nustatyti protingu pagrindu ir taip, kad juos būtų galima patikrinti;
kadangi šiame reglamente numatytos priemonės atitinka Tabako valdymo komiteto nuomonę,
PRIĖMĖ ŠĮ REGLAMENTĄ:
1 straipsnis
Tarpšakinė organizacija Reglamento (EEB) Nr. 2077/92 3 straipsnio 1 dalies b punkto tikslais laikoma reprezentatyvia regioniniu lygmeniu, jei jos pagaminamas, perdirbamas ar nuperkamas kiekis sudaro trečdalį kiekio, kurį pagamina, perdirba ar nuperka kiekvienos iš šakų, kurias apima organizacijos veikla, nariai, kurie verčiasi tabako ar tabako rūšių, kurias apima organizacijos veikla, gamyba, ar pirminiu perdirbimu, arba prekyba.
Jei organizacija yra tarpregioninė ar Bendrijos masto, ji turi tenkinti šiuos reikalavimus kiekviename iš šių regionų.
Tabako prekyba apima tabako gamybą.
2 straipsnis
Pagal Reglamento (EEB) Nr. 2077/92 4 straipsnį tarpšakinių organizacijų, vykdančių savo veiklą visoje kelių valstybių narių teritorijoje ar jos dalyje, arba visoje Bendrijoje, paraiškos dėl jų pripažinimo yra pateikiamos Komisijai kartu su dokumentais, įrodančiais:
- kad jos užsiima keliomis veiklos rūšimis, nurodytomis minėto reglamento 3 straipsnyje,
- veiklos geografinį mastą,
- kad organizacijos buvo įkurtos, vadovaujantis valstybės narės teisės aktais ar Bendrijos teise,
- kad jos tenkina 1 straipsnyje nurodytus reprezentatyvumo reikalavimus.
Tarpšakinės organizacijos Komisijai pateikia visus kitus reikiamus dokumentus, kurie yra reikalingi jų reprezentatyvumui nustatyti.
3 straipsnis
Pripažinimo panaikinimas pagal Reglamento (EEB) Nr. 2077/92 3 straipsnio 3 dalį ar 4 straipsnio 3 dalį įsigalioja nuo tada, kai organizacija nebetenkina jai keliamų reikalavimų.
Tačiau sprendimo panaikinti pripažinimą taikymas gali būti ribojamas remiantis panaikinimo motyvais ir įvykusiais veiksmais.
4 straipsnis
Reglamento (EEB) Nr. 2077/92 8 straipsnio 1 dalies antros pastraipos taikymui, kai siūlomas išplėtimas yra tarpšakinio masto, šios organizacijos kiekviename regione ir kiekvienoje šakoje gamyba ir (arba) prekyba turi sudaryti ne mažiau kaip du trečdalius minimos gamybos ir (arba) prekybos.
5 straipsnis
Kai tarpšakinė organizacija reikalauja, kad pavieniai asmenys arba grupės, kurie nėra asociacijos nariai, pagal Reglamento (EEB) Nr. 2077/92 9 straipsnio 7 dalį ar 10 straipsnio 1 dalį mokėtų mokestį, ši organizacija valstybei narei ar Komisijai pateikia visą informaciją, būtiną nustatyti mokesčio dydžiui. Valstybė narė ar Komisija gali atlikti bet kokį, jos nuomone, reikalingą organizacijos patikrinimą.
6 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. sausio 19 d.